MINT บวก 4% โบรกฯคาดธุรกิจ “โรงแรม-ร้านอาหาร-สินค้าแฟชั่น” ฟื้นตัว เคาะเป้า 38 บ.
 MINT วิ่ง 4% โบรกฯเคาะเป้า 38 บ. มองสถานการณ์โควิดคลี่คลายมีโอกาสที่ราคาหุ้นจะเริ่มฟื้นตัว อีกทั้งโรงแรม ร้านอาหาร, สินค้าแฟชั่น เริ่มกลับสู่การดำเนินงานรูปแบบปกติ
7 ธ.ค. 2564

ผู้สื่อข่าวรายงานว่าวันนี้ (7 ธ.ค. 2564) ราคาหุ้น บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ณ เวลา 11:54 น. อยู่ที่ระดับ 28.75 บาท เพิ่มขึ้น 1.00 บาท หรือ 3.60% โดยทำจุดสูงสุดที่ 29.50 บาท และทำจุดต่ำสุดที่ 28.25 บาท ด้วยมูลค่าการซื้อขาย 877.02 ล้านบาท

บริษัท หลักทรัพย์ คันทรี่ กรุ๊ป จำกัด (มหาชน) ระบุในบทวิเคราะห์ (7 ธ.ค. 2564) ว่า ราคาหุ้นที่ผ่านมาถูกดดันหนักจากการระบาดของโอไมครอนหลังพบเจอผู้ติดเชื้อใน EU ซึ่ง เป็นสัดส่วนรายได้หลักของบริษัทฯ อย่างไรก็ตามปัจจุบันคล้ายว่า สถานการณ์เริ่มคลี่คลายจึงมีโอกาสที่ราคาหุ้นจะเริ่มฟื้นตัว ขณะที่ทุกหน่วยธุรกิจของ MINT กลับมาค่อนข้างปกติแล้วไม่ว่าจะเป็น โรงแรม ร้านอาหาร สินค้าแฟชั่น ทั้งนี้แนะนำ “ซื้อ” ราคาเป้าหมาย 38 บาท